Dit postbud bliver nu blåt i tøjet.

I mere end 150 år har danske postbude båret deres klassiske røde farve - postkasserød. Men sådan bliver det ikke fremover. Postbudene skifter nu de røde uniformer ud med blå. De skal ligne kollegerne i den skandinaviske koncern, der ejer postvæsenet, skriver Kristeligt Dagblad.

Sammen med den røde uniform går et nationalklenodie tabt, mener blandt andre Otto Kjærgård, der er redaktør af Posthistorisk Tidsskrift.

- Vi mister noget national­identitet, for det røde postbud er et ikon for Danmark. Det er rigtig ærgerligt, siger han.

Postvæsenets farver skifter fra rød til blå. Foto: Jonas Ahlstöm / PostNord

Hører hjemme i selvforståelsen

Jane Sandberg, museumsdirektør på Enigma - Museum for Post, Tele og Kommunikation, forstår godt, at uniformsskiftet får folk til at reagere. Alene det, at postbuddet er en central figur i Morten Korchs film, vidner om, at det røde postbud hører hjemme i vores nationale selvforståelse, mener hun:

- Det er en afsked med noget, der var engang, og som hører med til nationalbilledet.

Historisk set har postbuddet været den, der binder landet sammen. I takt med industrialiseringen flyttede folk fra land til by, og postbuddet blev det fysiske billede på kontakten mellem familiemedlemmer, som nu for første gang var blevet spredt fra hinanden.